ГЕОПОЛИТИЧЕСКО ЗНАЧЕНИЕ НА ЧЕРНОМОРСКИЯ РЕГИОН В СЪВРЕМЕННАТА СРЕДА ЗА СИГУРНОСТ


Анелия Симеонова

GEOPOLITICAL SIGNIFICANCE OF THE BLACK SEA REGION IN THE CONTEMPORARY SECURITY ENVIRONMENT

Anelia Simeonova


Резюме: Докладът анализира геополитическото значение на Черноморския регион в променената среда за сигурност. Разгледани са геостратегическото му положение, интересите на основните актьори, военните и хибридните заплахи, морската сигурност, критичната инфраструктура и транспортно-енергийната свързаност. Акцент е поставен върху ролята на България, НАТО и Европейския съюз и върху необходимостта от по-висока национална и регионална устойчивост.

УВОД
Черноморският регион заема все по-значимо място в европейската и евроатлантическата среда за сигурност. Географското му положение между Европа, Кавказ, Централна Азия и Близкия изток определя неговата роля за военностратегическите отношения, международната търговия, енергийните и транспортните коридори. След пълномащабното нахлуване на Русия в Украйна през 2022 г. военната активност, рисковете за корабоплаването, минната опасност, уязвимостта на критичната инфраструктура и хибридните въздействия превърнаха Черно море от периферно пространство в непосредствен фактор за европейската сигурност. Новият стратегически подход на Европейския съюз от 2025 г. определя сигурността, устойчивостта и свързаността на региона като взаимно зависими направления и предлага създаването на Черноморски център за морска сигурност. [1] НАТО също определя Черноморския регион като стратегически важен и подкрепя регионалните усилия за сигурност, свобода на корабоплаването и противодействие на минната заплаха. [2]
Актуалността на темата произтича от това, че процесите в Черно море вече имат пряко отражение върху отбраната, енергетиката, транспорта, търговията и устойчивостта на държавите в региона. За България това е особено важно, тъй като страната е едновременно черноморска държава, член на НАТО и член на Европейския съюз. Целта на изследването е да се анализира геополитическото значение на Черноморския регион в съвременната среда за сигурност и да се откроят основните фактори, които влияят върху националната сигурност на Република България. Обект на изследването е Черноморският регион като геополитическо пространство, а предмет са военностратегическите, политическите, икономическите и инфраструктурните фактори, които формират неговата динамика. Работната хипотеза е, че съчетаването на конвенционални, хибридни и инфраструктурни рискове превръща Черно море в ключов елемент на европейската сигурност и увеличава значението на националните способности и съюзническото взаимодействие.
1. ГЕОПОЛИТИЧЕСКА РАМКА И ЗНАЧЕНИЕ НА РЕГИОНА
1.1. Геостратегическо положение и пространствен обхват
В географски смисъл Черноморският регион обхваща шестте крайбрежни държави – България, Румъния, Украйна, Русия, Грузия и Турция. Геополитическото му значение обаче надхвърля морската акватория. Черно море е свързващо пространство между Балканите, Южен Кавказ, Каспийския басейн, Централна Азия и Източното Средиземноморие. Поради това промени в сигурността на един от тези райони често оказват влияние върху останалите. Анализите на Chatham House разглеждат Черно море именно като част от по-широко пространство, в което руската политика, войната в Украйна, ролята на Турция и отношенията със Запада се пресичат. [3]
Особено значение имат Босфорът и Дарданелите, които осигуряват морския достъп между Черно и Средиземно море. Режимът на проливите по Конвенцията от Монтрьо от 1936 г. ограничава условията за преминаване и присъствие на военни кораби и дава на Турция особена роля в регионалния баланс. Значението на този режим е потвърдено и в Декларацията от срещата на върха на НАТО във Вашингтон през 2024 г. [4] Черноморските пристанища, железопътните и автомобилните направления, Дунав, енергийните съоръжения и цифровите комуникации допълват геостратегическата стойност на региона, защото осигуряват както икономически потоци, така и логистика и военна мобилност.
1.2. Основни актьори и предистория на съперничеството
Съперничеството в Черноморския регион не започва през 2022 г. След войната между Русия и Грузия през 2008 г. и анексирането на Крим от Русия през 2014 г. военният баланс и достъпът до ключови крайбрежни позиции се превърнаха в траен елемент на противопоставянето между Русия и евроатлантическите структури. Пълномащабната война срещу Украйна от 2022 г. задълбочи тази тенденция и показа, че контролът върху пристанища, морски комуникации и крайбрежна инфраструктура има пряко значение за воденето и поддържането на военни действия. Според Sabanadze и Dalay руската политика в Черно море съдържа едновременно приемственост и адаптация, като стремежът за ограничаване на западното влияние предхожда настоящата война. [5]
Турция заема специфична позиция. Тя е черноморска държава и член на НАТО, но поддържа самостоятелна регионална политика и отношения с Русия, които съчетават конкуренция и сътрудничество. Aydin и Aydıntaşbaş определят Русия и Турция като доминиращи регионални сили, между които съществува деликатен баланс и взаимно ограничаване. [6] За НАТО регионът е важен за възпирането, отбраната и свободата на корабоплаването, докато Европейският съюз разглежда сигурността и през призмата на свързаността, критичната инфраструктура, енергийната диверсификация и устойчивостта. България и Румъния имат ключова роля по западното крайбрежие, тъй като техните пристанища, летища и сухопътни направления свързват Черно море с Централна и Югоизточна Европа.
2. СЪВРЕМЕННА ДИНАМИКА НА СИГУРНОСТТА В ЧЕРНОМОРСКИЯ РЕГИОН
2.1. Военностратегическо измерение и морска сигурност
Една от най-видимите промени е нарастващото значение на безпилотните летателни и морски системи, далекобойните оръжия, разузнаването и обмена на информация. Това променя начина, по който се защитават кораби, пристанища и крайбрежни обекти. Контролът върху морското пространство вече не зависи само от броя на бойните кораби, а и от ситуационната осведоменост, устойчивите комуникации, противовъздушната и противодроновата защита и способността за бързо реагиране. Морската стратегия на НАТО от 2025 г. поставя акцент върху свободата на корабоплаването, защитата на морските комуникационни линии и критичната морска и подводна инфраструктура, както и върху противодействието на хибридни и асиметрични заплахи. [7]
Минната опасност остава непосредствен риск за военните и търговските кораби. В отговор България, Румъния и Турция създадоха Противоминната военноморска група в Черно море – MCM Black Sea, чието първо оперативно развръщане беше през 2024 г. През юли 2026 г. България пое ротационното командване на групата. [8] Инициативата е пример за регионално сътрудничество между крайбрежни съюзници, което допринася за безопасността на корабоплаването и за по-добра оперативна съвместимост. През 2026 г. мисиите на формата бяха разширени и към защита на критичната подводна инфраструктура, което показва как морската сигурност постепенно обхваща все повече обекти и функции.


2.2. Хибридни заплахи и критична инфраструктура
Пристанищата, подводните комуникационни кабели, тръбопроводите, морските енергийни съоръжения и цифровите системи имат двойно значение – за икономиката и за сигурността. Прекъсването на подобни обекти може да засегне едновременно комуникации, енергоснабдяване, транспорт и военна логистика. Mitrescu и Sokolov разглеждат Черно море като показателен пример за пресечната точка между хибридни заплахи и уязвима морска инфраструктура. [9] Кибератаки, саботаж, информационно въздействие, икономически натиск и действия, при които извършителят трудно се установява, усложняват реакцията на държавите и изискват координация между въоръжени сили, служби, администрация и частни оператори.
Този проблем е забелязан и в подхода на Европейския съюз. Предложеният Черноморски център за морска сигурност е насочен към по-добра ситуационна осведоменост, обмен на информация, наблюдение от космоса до морското дъно, ранно предупреждение и защита на критична инфраструктура, включително подводни кабели и морски енергийни съоръжения край българското и румънското крайбрежие. [10] Това ни дава извод че: устойчивостта не се свежда до военна защита, а включва способността на държавата да поддържа основни функции и бързо да възстановява нарушени услуги.
2.3. Икономическа, енергийна и транспортна сигурност
Черно море има важно значение за международната търговия, енергийните доставки и движението на стоки между Европа, Кавказ и Централна Азия. Военното напрежение показа, че транспортните и енергийните мрежи могат да се превърнат в уязвими точки и че прекъсванията в корабоплаването или работата на пристанищата имат последици далеч извън региона. Европейският съюз поставя Черно море в по-широката система за транспортна, енергийна и цифрова свързаност и предлага развитие на връзките към Южен Кавказ и Централна Азия, включително чрез Транскаспийския транспортен коридор. [11] Така геополитическото значение на региона се определя не само от военния баланс, но и от способността му да осигурява надеждни и диверсифицирани потоци на стоки, енергия и информация.
3. РЕПУБЛИКА БЪЛГАРИЯ В ПРОМЕНЕНАТА СРЕДА ЗА СИГУРНОСТ
3.1. Значение на Черно море за националната сигурност
За България развитието на обстановката в Черно море има пряко отражение върху националната сигурност. Значение имат морската акватория и изключителната икономическа зона, пристанищата Варна и Бургас, морските транспортни направления, енергийните съоръжения и подводните комуникации. Нарушаването на нормалното функциониране на тези обекти може да засегне търговията, транспорта, енергийните доставки и държавните комуникации. Затова тяхната защита трябва да се разглежда като част от националната устойчивост, а не само като задача на военноморските сили.
Националната отбранителна стратегия на Република България, приета през 2025 г., определя необходимостта от адаптиране към усложнената среда за сигурност, развитие на отбранителните способности и укрепване на националната устойчивост. [12] За България това означава едновременно развитие на собствени способности и използване на механизмите на колективната отбрана. В практически план приоритетни са наблюдението и ранното предупреждение, противоминните способности, защитата на пристанища и критична инфраструктура, киберзащитата, логистиката и военната мобилност.
3.2. България в регионалните и съюзническите механизми
След 2022 г. на територията на България беше изградена многонационална бойна група на НАТО с рамкова държава Италия. Към юни 2026 г. в нея участват съюзнически контингенти от няколко държави, а форматът е част от усиленото присъствие по Източния фланг. [13] Значението му е не само в постоянното присъствие, а и в способността при необходимост да бъде усилен до бригадно ниво. Това поставя изисквания към инфраструктурата, приемането и осигуряването на съюзнически сили, командването и управлението и оперативната съвместимост.
В морското направление участието на България в MCM Black Sea има непосредствена практическа стойност. Поемането на командването през юли 2026 г. показва активна роля на страната в регионалната морска сигурност. [14] Успоредно с това България и Румъния работят по развитието на Черноморския център за морска сигурност в рамките на европейската инициатива; през юни 2026 г. двете държави представиха развитието на проекта пред Съвета по външни работи на ЕС. [15] Тези механизми допълват националните способности с обща ситуационна картина, обмен на информация и координация при трансгранични рискове.
3.3. Основни предизвикателства и направления за повишаване на устойчивостта
[bookmark: _GoBack]Основното предизвикателство е България да изгради устойчивост, която обхваща както въоръжените сили, така и важните граждански функции. От изключителна важност  е да има готовност за действие при прекъсване на комуникации, кибератаки, затрудняване на транспорта или въздействие върху енергийни и други критични обекти. Националната отбранителна стратегия поставя устойчивостта сред важните условия за ефективна отбрана и подчертава взаимодействието между институциите. [16]
Особено значение имат надеждната морска и въздушна картина, обменът на разузнавателна информация, противоминните способности и защитата на подводната и пристанищната инфраструктура. В същото време способността на страната да приема, придвижва и снабдява съюзнически сили е част от общата система за възпиране и отбрана. НАТО посочва, че многонационалната група в България може при необходимост да се разшири до бригада, което прави военната мобилност и логистичната инфраструктура непосредствен елемент на националната сигурност. [17] По-високата устойчивост изисква и регулярни съвместни учения, ясни процедури за реагиране при хибридни инциденти и по-тясно взаимодействие между държавата и операторите на критична инфраструктура.
ЗАКЛЮЧЕНИЕ
Проведеният анализ показва, че геополитическото значение на Черноморския регион се определя от съчетанието между неговото географско положение, ограничен морски достъп, важни транспортни и енергийни коридори и конкуриращи се стратегически интереси. Войната на Русия срещу Украйна изостри вече съществуващи противоречия и направи по-видими рисковете за корабоплаването, пристанищата, критичната инфраструктура и регионалната икономическа свързаност. Наред с конвенционалните военни рискове все по-голямо значение имат безпилотните системи, минната заплаха, кибератаките, саботажът и информационното въздействие.
За България сигурността в Черно море е пряко свързана с националната отбрана, икономическата устойчивост и способността на държавата да изпълнява съюзническите си ангажименти. Участието в MCM Black Sea, присъствието на многонационалната бойна група и развитието на европейски механизми за морска ситуационна осведоменост показват, че ефективният отговор не може да бъде само национален. Най-важните направления остават развитието на собствени отбранителни способности, защитата на критичната инфраструктура, военната мобилност, обменът на информация и координацията в рамките на НАТО, Европейския съюз и регионалните формати. Така устойчивостта на България се превръща в част от по-широката устойчивост на Черноморския регион и на европейската система за сигурност.

